दोस्रो मिल्स गोल्डकप : साइनो सेमिफाइनलमा 
साइनो स्पोर्टिङ क्लब विराटनगरले आइतबार गाईघाट फुटबल क्लबलाई सडनडेथमा ६–५ गोलले हराउँदै दोस्रो मिल्स गोल्डकप फुटबल प्रतियोगिताको सेमिफाइनल यात्रा तय गरेको छ ।
विराटनगर — साइनो स्पोर्टिङ क्लब विराटनगरले आइतबार गाईघाट फुटबल क्लबलाई सडनडेथमा ६–५ गोलले हराउँदै दोस्रो मिल्स गोल्डकप फुटबल प्रतियोगिताको सेमिफाइनल यात्रा तय गरेको छ ।विराट जुट मिलको मैदानमा निर्धारित समयमा १–१ को बराबरी भएपछि खेल पेनाल्टी सुटआउटमा पुगेको थियो । पेनाल्टी सुटआउटमा पनि दुवै टिमले ५–५ गोलको बराबरी नतिजा निकालेपछि खेल सडनडेथमा पुगेको थियो ।नौ पटकसम्म प्रहार गरिएको पेनाल्टी सुटआउट र सडनडेथमा साइनोका निशान लिम्बू, कैलाश बस्नेत, दिवाकर चौधरी, मीन धिमाल, भुवन बस्नेत र दिनेश राईले गोल गर्दा किसन सुब्बा र असिम राईको प्रहार उदयपुरका गोलकिपर करन राईले उत्कृष्ट बचाउ गरे । खमिर गिल्सनको प्रहार पोलमा लागेर बाहिरियो ।उदयपुरका सुशन तामाङ, दिलकुमार तामाङ, देवराज चौधरी, रविशंकर चौधरी र रूपक फुयालको प्रहार गोलमा परिणत हुँदा दीपेश भुजेल, दीपक मगर, किरण राई र युवराज थापा मगरको प्रहारलाई साइनोका गोलकिपर एन्जल श्रेष्ठले बचाउ गर्दै टिमलाई सेमिफाइनलको यात्रा तय गराए । एन्जल खेलको प्लेयर अफ द म्याच भए ।निर्धारित समयको १७ औं मिनेटमा उदयपुरका सुशन तामाङले गोल गर्दै टिमलाई अग्रता दिलाएका थिए । अतिरिक्त समयको दोस्रो मिनेटमा साइनोका हाशिष राईले गोल गर्दै टिमलाई खेलमा फर्काए । सोमबार साविक विजेता एपीएफ पकली र प्रतिभा फुटबल क्लब गोलबजार सिरहाबीच खेल हुनेछ ।